Dum la komitata kunsido de TEJO en Szczecin surprize anoncis sian demision la prezidanto de TEJO, Enric Baltasar. Li estis elektita por unujara mandatperiodo en aŭgusto 2017.
#000001
Laŭ informoj ricevitaj de Libera Folio, Enric Baltasar demisiis pro personaj kialoj kaj rekomendis kiel sian posteulon la duan vicprezidanton de la asocio, Francesco Maurelli.
#000002
– Bedaŭrinde la amplekseco de la agado en la posteno de TEJO-prezidanto ne plu kongruas kun la persona situacio de Enric. Mi ankoraŭ elkore esperas ke eblos trovi iun solvon kiu ebligu al li plu plenumi sian postenon anstataŭ iri en la direkton de novaj balotoj, klarigis Michael Boris Mandirola, la eksa prezidanto de TEJO, responde al demando de Libera Folio.
#000003
Enric Baltasar mem konfirmis al Libera Folio sian demision, kaj promesis baldaŭ publikigi sian demisian leteron.
#000004
La demisio estis anoncita dum la komitata kunsido de TEJO en Junulara Esperanto-Semajno, kiu ĉi-jare okazas en Szczecin, Pollando. La aranĝo daŭros ĝis la 2-a de januaro 2018, kaj en ĝi okazos ankoraŭ unu kunsido de la komitato de TEJO, kie povos esti elektita nova prezidanto de la asocio.
#000005
Laŭ ĉeestintoj la komitato la 31-an de decembro unue ricevis proponon, laŭ kiu Enric Baltasar ekloĝu en Roterdamo por kunordigi la laboron de la volontuloj, kaj TEJO pagu liajn vivelspezojn tie. La proponon subtenis interalie Francesco Maurelli kaj Michael Boris Mandirola. Ĝi tamen estis malakceptita de la komitato per 10 voĉoj kontraŭ 9.
#000006
Al la komitato finfine dum la Junulara Esperanto-Semajno supozeble estos prezentita ankaŭ la spezokonto (financa raporto) de la jaro 2016, kiu laŭ la regularo devus esti prezentita jam en januaro 2017. La unua versio de la raporto estis sendita al la komitata listo antaŭ nur kelkaj tagoj, sed ĝi daŭre estis ne preta. Interalie mankis en ĝi la tre grava informo pri la sumo de la membrokotizoj ricevitaj dum 2016.
#000008
La kasisto de TEJO asertis, ke la informo mankas ĉar la Centra Oficejo de UEA ne informis pri ĝi, sed efektive ĝi jam aperis eĉ tute publike en la junia numero de la revuo Esperanto, kie legeblas, ke la membrokotizoj ricevitaj de TEJO estis sume 1773,89 eŭroj.
#000009
Alklaku por vidi la spezokonton kiel pdf-dokumenton.
#000010
Laŭ la unua versio de la financa raporto, TEJO dum la jaro 2016 havis profiton de 4203,98 eŭroj. Tamen en la sekva tago aperis nova informo, laŭ kiu la asocio tute ne atingis profiton, sed male havis deficiton de 41.255,70 eŭroj.
#000011
Kompare kun la planata deficito de UEA dum 2018, 140.000 eŭroj, la financa malsukceso de TEJO dum 2016 povas ŝajni negranda. Konsiderante la membrokvanton de TEJO – tiujare entute 353 – la deficito tamen estas enorma, pli ol 115 eŭroj por ĉiu membro.
#000012
La deficito de TEJO en 2016, kompare kun la membrokvantoj, efektive egalus al deficito de ĉirkaŭ 450.000 eŭroj ĉe UEA, do proporcie ĝi estas trioble pli granda ol la planata rekorda deficito de la plenkreskula asocio. Feliĉe la deficito de TEJO jam ne povos ĝeni UEA, ĉar TEJO nun estas jure sendependa asocio.
#000013
La 2-an de januaro la demisia letero de Enric Baltasar aperis en la retejo de TEJO.
#000014
Komitatano postulas demision de la estraro
#000016
Ĉu la persono kiu kompilis la afiŝitan “Enspezo raporto” (tiel!) scias Esperanton, aŭ ŝi/li simple uzis Google Translate por esperantigis sian tekston? Kaj kial neniu en la saĝa estrato de TEJO korektis ĝin?
#000017
Kun intereso mi legis en la “Enspezo raporto” ke “TEJO” fakte signifas “Tutmonda Esperantista Junulara Organizo in Esperanto”.
#000018
Ĉu ankaŭ tio estas sekvo de la fakto ke ne-esperantistaj volontuloj nun faras taskojn antaŭe faritajn de homoj kiuj parolas esperanton?
#000019
Normale mi ne estus tiom suspektema kaj pensus anstatauxe, ke temas simple pri rezulto de malbona lingvoscio, bedauxrinde ofta hodiaux ecx inter la pintaj TEJO-anoj.
#000020
Tamen, la frazo “por la jaro finigxis la 31an de decembro 2016” sonas al mi tiom strange, ke mi dubas, cxu iu homo pro nesuficxa scio entute povus gxin tiel konstrui (eble tamen jes?), aux cxu gxi efektive estas rezulto de iu masxintraduko.
#000021
denove problemoj kun la bugxeto..... cxifoje ecx de 2016. Ankoraux ne aprobita..... STRANGE!
kiuj estas la respondeculoj en tiu cxi kazo? faru la nomojn!
#000023
Temas pri deficito de 2016, do kaŭzita de la facilanima kontraŭregula dungado de oficistoj fare de la estraro de Michael Boris Mandirola. Lian laŭplaĉan traktadon de reguloj en Esperantujo oni bedaŭrinde daŭre akceptas, sed la eŭropunia instanco donanta subvenciojn ne estis tiom bonkora kiel nia naiva samideanaro.
#000024
Mi rekomendas legadon de la demisia paroladeto de s-ano Baltasar. Tiom da pompaj vortoj!
#000025
“mia laboro atingis centojn da miloj da homoj” . . .
#000026
“Tiom da pompaj vortoj!” Ju pli pompaj la vortoj, des malpli valoraj. Enric, lasu la aliajn prijuĝi vin.
#000028
Ĉu vi ankoraŭ memoras, ke pasintan Aprilon TEJO-komitato duonigis la oficperiodo de du jaroj al unu jaro por “raciigi la estraranecan periodon al la vivo de junuloj”? Ŝajne TEJO ne sufiĉe mallongigis la oficperiodon. Kaj ĉu tio vere servis al pli da racio ene de TEJO, mi pridubas.
#000029
Kiel oni kredu la vortojn de demisianto kiu subskribas tian oficialan leteron per pseudonomo? La vera nomo de “Enric Baltasar” estas Pau Codina Alemany.
#000031
Kial lia nomo gravas tiom multe? Mi ne kredas ke estas duboj pri kiu temas.
#000032
Ne tiom multe, tamen gravas. Estus interese scii kial Pau Codina prezentas sin per pseudonomo ankau (kvazau) oficiale, por posteno de internacia organizo. Cetere mi trovas kritikinda ankau liajn blogojn au retpaghojn kun misinstruoj pri Esperanto por hispanlingvanoj kaj kun fushtradukoj el la hispana poezio (ekzemple, de poemoj de Pedro Salinas). Kaj lian absolutan mankon de memkritiko (kaj de auskultado de kritikoj aliulaj).
#000033
Enric estis la dua prezidanto kiu demisiis de TEJO dum la lastaj jaroj, la alia demisiis ĉar li pensis ke li ne estus sufiĉe taŭga por la posteno ( kaj Enric ĉar kiel alia samideano skribis, li tutcerte kredas ke li jam atingis la finan venkon kaj nun ekzorgos pri balenoj.
#000035
Kiel kurdlingvaj dividoj malhelpas aliron al informojRusiaj diplomatoj reagas al nova lingvoleĝo en Kirgizio, revenigante kolonian pasinteconTiuj fotoj montras la historion de la ‘rusaj dometoj’ en Havano, Kubo
#000039